b'\n_START_ARTICLE_\nPanemun\xc4\x97s pilis\n_START_SECTION_\nIstorija\n_START_PARAGRAPH_\n1597\xc2\xa0m. \xc5\xbdemai\xc4\x8di\xc5\xb3 pakamario Stanislovo Stankevi\xc4\x8diaus-Bielevi\xc4\x8diaus Panemun\xc4\x97s dvar\xc4\x85 \xc4\xafsigijo vengr\xc5\xb3 kilm\xc4\x97s dvarininkas, mi\xc5\xa1ko pirklys Jonu\xc5\xa1as Eperje\xc5\xa1as. Jis 1604\xc2\xa0m. prad\xc4\x97jo statydinti renesansin\xc4\x99 rezidencin\xc4\x99 pil\xc4\xaf. Manoma, kad statinio architektas\xc2\xa0\xe2\x80\x93 Vilniaus \xc5\xbdemutin\xc4\x97s pilies rekonstrukcijos autorius Petras Nonhartas (vok. Peter Nonhardt). Pilis baigta statyti 1610\xc2\xa0m., ta\xc4\x8diau v\xc4\x97liau ne kart\xc4\x85 buvo pertvarkyta._NEWLINE_Vyt\xc4\x97n\xc5\xb3 pilis 1753\xc2\xa0m. buvo parduota Leonui Igelstromui, kuris 1759\xc2\xa0m. j\xc4\x85 perleido Akmen\xc4\x97s seni\xc5\xabnui, LDK v\xc4\x97liavininkui Antanui Gelgaudui. Naujasis savininkas apleist\xc4\x85 pil\xc4\xaf rekonstravo, puosel\xc4\x97jo park\xc4\x85 ir \xc4\xafk\xc5\xabr\xc4\x97 prabangi\xc4\x85 reprezentacin\xc4\x99 savo \xc5\xa1eimos rezidencij\xc4\x85. Rekonstruota pilis \xc4\xafgavo klasicizmo bruo\xc5\xbe\xc5\xb3, \xc5\xa1iuo stiliumi atnaujinti tvenkiniai, sutvarkytas parkas, jame \xc4\xafrengta oran\xc5\xbeerija, aptvarai danieliams. Pietin\xc4\x97je statinio dalyje pro i\xc5\xa1kirstus langus atsiv\xc4\x97r\xc4\x97 gra\xc5\xbeus vaizdas \xc4\xaf dvaro park\xc4\x85 ir Nemun\xc4\x85. Taip pat buvo pastatytos balt\xc5\xb3 kokli\xc5\xb3 cilindrin\xc4\x97s krosnys, reprezentaciniai kambariai papuo\xc5\xa1ti antikini\xc5\xb3 fig\xc5\xabr\xc5\xb3 frizais. Pilis tapo prabangia A. Gelgaudo rezidencija._NEWLINE_Generolas Antanas Gelgaudas tapo vyriausiuoju 1831\xc2\xa0m. sukilimo vadu Lietuvoje. Atvyk\xc4\x99s i\xc5\xa1 U\xc5\xbenemun\xc4\x97s jis su 16 t\xc5\xabkst. kari\xc5\xb3 persik\xc4\x97l\xc4\x97 per Nemun\xc4\x85 ties Gelgaudi\xc5\xa1kiu ir apsistojo netoli savo t\xc4\x97vonijos. I\xc5\xa1 \xc4\x8dia prasid\xc4\x97jo sukil\xc4\x97li\xc5\xb3 kovos Lietuvoje. Pralaim\xc4\x97jus 1831\xc2\xa0m. sukilim\xc4\x85 ir \xc5\xbeuvus A. Gelgaudui, pilis buvo apleista, i\xc5\xa1gabenta vertinga biblioteka, pilis nusavinta (pats A. Gedgaudas buvo paskelbtas \xe2\x80\x9epirmojo laipsnio valstybiniu nusikalt\xc4\x97liu\xe2\x80\x9c). \xc5\xa0eiminink\xc5\xb3 netekusi pilis buvo menkai pri\xc5\xbei\xc5\xabrimai ir ilgainiui vis labiau griuvo._NEWLINE_1867\xc2\xa0m. pil\xc4\xaf ir dvar\xc4\x85 i\xc5\xa1 Valdin\xc4\x97s palatos per\xc4\x97m\xc4\x97 Gelgaud\xc5\xb3 turto paveld\xc4\x97tojas dvarininkas Stanislovas Puslovskis. Pilyje \xc4\xafrengti keli kambariai, bet rytinis korpusas beveik sugriuvo. 1903\xc2\xa0m. pilyje lank\xc4\x97si rus\xc5\xb3 dailininkas Nikolajus Rerichas, kai su \xc5\xbemona Jelena keliavo Nemunu._NEWLINE_1925\xc2\xa0m. pil\xc4\xaf ir dvar\xc4\x85 nusavino Lietuvos valstyb\xc4\x97, jie i\xc5\xa1 var\xc5\xbeytini\xc5\xb3 parduoti i\xc5\xa1 JAV atvykusiam kunigui Antanui Petrai\xc4\x8diui (1861\xe2\x80\x931933), kuris netrukus mir\xc4\x97. Tarpukariu \xc4\x8dia veik\xc4\x97 vienuoli\xc5\xb3 salezie\xc4\x8di\xc5\xb3 vienuolynas, u\xc5\xbedarytas Antrojo pasaulinio karo metais. 1934\xc2\xa0m. pilies griuv\xc4\x97sius, nusiaubtus 1927\xc2\xa0m. gaisro, pasi\xc5\xablyta perimti \xc5\xa0vietimo ministerijos Kult\xc5\xabros departamentui, o 1935\xc2\xa0m. ji perduota \xc5\xa0vietimo ministerijos Archeologijos komisijai (\xc4\xafvertinta 40 t\xc5\xabkst. lit\xc5\xb3). Nuo to laiko pilis buvo \xc4\xafvairi\xc5\xb3 kult\xc5\xabros ir \xc5\xa1vietimo \xc4\xafstaig\xc5\xb3 \xc5\xbeinioje._NEWLINE_1939, 1959\xe2\x80\x931962\xc2\xa0m. pilis buvo konservuojama, 1984\xc2\xa0m. ir 1995\xe2\x80\x931997\xc2\xa0m. restauruojama. 1961\xc2\xa0m. \xc4\xaftraukta \xc4\xaf Lietuvos architekt\xc5\xabros paminkl\xc5\xb3 s\xc4\x85ra\xc5\xa1\xc4\x85._NEWLINE_2009\xc2\xa0m. pilis pradedama atstatyti, numatoma atkurti buvusi\xc4\x85 pilies i\xc5\xa1vaizd\xc4\x85\xc2\xa0\xe2\x80\x93 atstatomi nugriauti du gynybiniai bok\xc5\xa1tai bei vienas i\xc5\xa1 pilies korpus\xc5\xb3, taip bus atkurta buvusi pilies strukt\xc5\xabra su u\xc5\xbedaru kiemu. Planuojama nutinkuoti fasadus, pakeisti stog\xc5\xb3 dangas ir langus. Projekt\xc4\x85 finansuoja ES strukt\xc5\xabrinis fondas. Projektas bus vystomas trimis etapais, kiekvienas etapas gali trukti ma\xc5\xbedaug po trejus metus.'